VALSTYBINĖS ENERGETIKOS INSPEKCIJOS

PRIE ENERGETIKOS MINISTERIJOS VIRŠININKO

Į s a k y m a s

DĖL PASIRENGIMO VERSTIS PREKYBA SUSKYSTINTOMIS NAFTOS DUJOMIS VERTINIMO TAISYKLIŲ PATVIRTINIMO

2012 m. rugsėjo 28 d. Nr. 1V-101

Vilnius

Vadovaudamasis Valstybinės energetikos inspekcijos prie Energetikos ministerijos nuostatų, patvirtintų Lietuvos Respublikos energetikos ministro 2011 m. kovo 5 d. įsakymu Nr. 1-63 „Dėl Valstybinės energetikos inspekcijos prie Energetikos ministerijos nuostatų patvirtinimo“ (Žin., 2011, Nr. 33-1588), 20.4 punktu ir Leidimų verstis prekybos naftos produktais veikla išdavimo taisyklių, patvirtintų Lietuvos Respublikos energetikos ministro 2012 m. vasario 2 d. įsakymu Nr. 1-19 „Dėl Leidimų verstis prekybos naftos produktais veikla išdavimo taisyklių patvirtinimo“ (Žin., 2012, Nr. 16-711), 48 ir 49 punktais:

1. T v i r t i n u Pasirengimo verstis prekyba suskystintomis naftos dujomis vertinimo taisykles (pridedama).

2. P a v e d u Valstybinės energetikos inspekcijos prie Energetikos ministerijos Bendrųjų reikalų skyriui šį įsakymą paskelbti Valstybinės energetikos inspekcijos prie Energetikos ministerijos interneto tinklalapyje ir „Valstybės žiniose“ per 3 darbo dienas.

3. P r i p a ž į s t u netekusiu galios Valstybinės energetikos inspekcijos prie Energetikos ministerijos viršininko 2010 m. gruodžio 1 d. įsakymą Nr. 1V-93 „Dėl pasirengimo verstis prekyba suskystintomis naftos dujomis“.

Viršininkas	Rimgaudas Špokas

__________________

PATVIRTINTA

Valstybinės energetikos inspekcijos

prie Energetikos ministerijos viršininko

2012 m. rugsėjo 28 d. įsakymu Nr. 1V-101

PASIRENGIMO VERSTIS PREKYBA SUSKYSTINTOMIS NAFTOS DUJOMIS VERTINIMO TAISYKLĖS

1. Valstybinė energetikos inspekcija prie Energetikos ministerijos (toliau – VEI), vadovaudamasi Leidimų verstis prekybos naftos produktais veikla išdavimo taisyklių, patvirtintų Lietuvos Respublikos energetikos ministro 2012 m. vasario 2 d. įsakymu Nr. 1-19 „Dėl Leidimų verstis prekybos naftos produktais veikla išdavimo taisyklių patvirtinimo“ (Žin., 2012, Nr. 16-711) (toliau – Leidimų išdavimo taisyklės), 48 ir 49 punktais, vertina pareiškėjo arba leidimą verstis prekyba naftos produktais turinčio asmens (toliau – pareiškėjo), ketinančio verstis didmenine ar mažmenine prekyba suskystintomis naftos dujomis, Leidimų išdavimo taisyklių 21.1, 21.2, 23 punktuose nustatytų technologinių ir vadybinių pajėgumų, leidžiančių tinkamai vykdyti reguliuojamos veiklos sąlygas, atitikimą.

2. VEI pareigūnai, vertindami pareiškėjo technologinius ir vadybinius pajėgumus (t. y. prekybos vietų, sandėlių atitiktį techninės saugos reikalavimams ir darbuotojų kvalifikaciją), privalo vadovautis šiais teisės aktais, kuriuose yra nustatyti minimalūs reikalavimai dėl dujų balionų laikymo, sandėliavimo, dujų rezervuarų įrengimo, darbuotojų kvalifikacijos:

2.1. Specialiosios žemės ir miško naudojimo sąlygomis (Žin., 1992, Nr. 22-652);

2.2. statybos techniniu reglamentu (toliau – STR) 1.01.06:2010 ,,Ypatingi statiniai“ (Žin., 2010, Nr. 115-5904);

2.3. STR 1.01.07:2010 ,,Nesudėtingi statiniai” (Žin., 2010, Nr. 115-5903);

2.4. Suskystintųjų naftos dujų sistemų eksploatavimo taisyklėmis (Žin., 2008, Nr. 85-3397);

2.5. Asmenų, turinčių teisę eksploatuoti energetikos įrenginius, atestavimo taisyklėmis (Žin., 2010, Nr. 120-6154);

2.6. Energetikos objektus ir įrenginius statančių ir eksploatuojančių darbuotojų atestavimo nuostatais (Žin., 2005, Nr. 41-1321);

2.7. Bendrosios gaisrinės saugos taisyklėmis (Žin., 2010, Nr. 99-5167).

3. VEI teritorinis skyrius, raštu arba elektroninėmis priemonėmis gavęs leidimus išduodančios institucijos (savivaldybės administracijos direktoriaus) prašymą įvertinti pareiškėjo Leidimų išdavimo taisyklių 21.1, 21.2, 23 punktuose nustatytų technologinių ir vadybinių pajėgumų, leidžiančių tinkamai vykdyti reguliuojamos veiklos sąlygas, atitikimą, ne vėliau kaip per 10 darbo dienų įvertina leidimus išduodančios institucijos pateiktus dokumentus dėl leidimo išdavimo ar keitimo ir atlieka pareiškėjo prašyme nurodytų dujų prekybos vietų ir sandėlių vertinimą, ar jie atitinka teisės aktuose nustatytus techninės saugos reikalavimus (toliau – pasirengimas verstis prekyba dujomis).

4. VEI teritorinis skyrius elektroninėmis priemonėmis praneša pareiškėjui apie reguliuojamosios veiklos sąlygų vertinimo datą. Pareiškėjui raštu informavus VEI teritorinį skyrių apie objektyvias aplinkybes, dėl kurių nurodytą dieną negali būti atliekamas prašyme nurodytų dujų prekybos vietų ir sandėlių vertinimas, bendru sutarimu gali būti numatyta kita vertinimo data.

5. VEI teritorinio skyriaus pareigūnas, įvertinęs pareiškėjo pasirengimą verstis prekyba dujomis, užpildo Ūkio subjekto (pareiškėjo) pasirengimo verstis prekyba suskystintomis naftos dujomis patikrinimo aktą (1 priedas) (toliau – Aktas), surašo Pažymą apie ūkio subjekto (pareiškėjo) pasirengimą verstis prekyba suskystintomis naftos dujomis (2 priedas) (toliau – Pažyma), kurią teikia leidimus išduodančiai institucijai (savivaldybės administracijos direktoriui), pateikusiai prašymą dėl įvertinimo atlikimo. Pažyma gali būti teikiama raštu arba elektroninėmis priemonėmis.

6. Pažymos registruojamos VEI teritoriniuose skyriuose, kurio pareigūnas atliko pareiškėjo pasirengimo verstis prekyba dujomis vertinimą ir surašė Pažymą. Akto, kaip atlikto patikrinimo faktą įrodančio dokumento, registracijos numeris ir data turi būti įrašyti Pažymoje.

__________________